kardosdrur/scandi-wiki huggingface dataset:
Maut

Maut er et ord afledt af det gotiske Mota, hvor det betød afgift eller told i form af vejafgift.

I dag betegner det den afgift der pålægges køretøjer i Tyskland, Østrig og Schweiz. I disse lande skal alle køretøjer over 3.5 tons betale en ekstra afgift for at benytte motorvejene og nogle landeveje. Da lastbiler hedder LKW på tysk (lastkraftwagen) betegnes afgiften også som LKW-maut. Der har fra nogle tyske politikeres side været ønske om også at udvide denne afgift til at gælde personbiler (PKW-Personkraftwagen), men det er foreløbig blevet ved diskussionerne.

LKW-maut i Tyskland blev indført den 1. januar 2005.

Trafik
Afgifter
Escape

"Escape" er en sang af thrash metal-bandet Metallica. Denne sang er fra deres andet album Ride the Lightning fra 1984.

Baggrundsstøjen i slutningen af sangen er fra fængselssirener og er i baggrunden for at illustrere flugten (the escape). Sangen handler om en frisluppet indsat i et fængsel på flugt, hvilket også kan tolkes som at flygte fra alting og gøre nøjagtigt som du har lyst.

Denne sang har aldrig været spillet live af Metallica nogensinde. Rygter siger at bandet under indspilningen blev bedt om at lave en radiovenlig sang. James Hetfield hadede sangen så meget og ønskede aldrig mere han skulle spille den.

Henvisninger
  Escape sangtekst

Noter

Metallica-sange
Sange fra 1984
Hans Mommsen

Hans Mommsen (født 5. november 1930 i Marburg, død 5. november 2015 i Tutzing) var en af de mest kendte samtidshistorikere i Tyskland.

Som efterkommer af den berømte oldtidshistoriker Theodor Mommsen og som søn af historikeren Wilhelm Mommsen var det hurtigt klart, at også Hans Mommsen ville vælge den vej. Hans Mommsens tvillingebror Wolfgang Mommsen er også en berømt historiker.

Værker 

Især arbejdet med fortolkningen af Weimarrepublikken og Nazi-Tyskland (1918 - 1945)  har været i centrum af Hans Mommsens forskning. Hans arbejde med polykratimodellen som forklaring på det nazistiske styre er blevet alment anerkendt.

Han er fortaler for den funktionalistiske skole, der i modsætning til den intentionalistiske skole lægger vægt på den enkelte tyskers ansvar for nazisternes forbrydelser. Således angriber han den funktionærmentalitet, der prægede mange tyskeres holdning til Nazi-Tyskland, hvor alle fra politibetjenten til togføreren, der kørte jøder til udryddelseslejrene, adlød ordrer, hvis konsekvenser var grusomme.

Han har ofte talt mod at historiegøre nazi-tiden af frygt for, at den skulle blive glemt som en del at tyskernes bevidsthed om sig selv og deres land.

Eksterne henvisninger 

Historikere fra Tyskland
Personer fra Hessen
Trapped Under Ice

Trapped Under Ice er en sang af thrash metal-bandet Metallica. Denne sang er fra deres andet album Ride the Lightning fra 1984.

Det er en af sangene på Ride the Lightning der holder fast i de hurtige rytmer fra Kill 'Em All og indeholder ekstrem guitarspil med mange teknikker, der normalt ikke findes i Metallicas sange. Det er en af Metallicas sjældnest spillede sange, kun spillet i sin helhed 3 gange. Første gang den 18. november 1984 i Paris i Frankrig.

Sangens introriff var skrevet at Kirk Hammett, da han spillede i thrash metal-bandet Exodus, i en demo kaldet Impaler.

Sangen er også som den eneste Metallica-sang med i Guitar Hero: World Tour.

Ekstern henvisning
  Trapped Under Ice sangtekst

Metallica-sange

fr:Trapped Under Ice
Wolfgang Mommsen

Wolfgang Justin Mommsen (5. november 1930 i Marburg – 11. august 2004 i Bansin) var en indflydelsesrig tysk historiker. Han var efterkommer af den berømte oldtidshistoriker Theodor Mommsen, søn af historikeren Wilhelm Mommsen og tvillingebror til Hans Mommsen, en af de mest betydende samtidshistorikere i Tyskland.

Hans forskning har centreret sig omkring den tyske sociolog Max Weber, men hans værker har også beskæftiget sig med imperialismen, tiden omkring koloniseringen samt det tyske riges og Storbritanniens historie.

Historikere fra Tyskland
Personer fra Hessen
Disposable Heroes

"Disposable Heroes" er den femte sang fra Metallicas album Master of Puppets fra 1986 og var skrevet af Kirk Hammett, James Hetfield og Lars Ulrich.

Rytmeguitaren i denne sang er en af de mest fysisk krævende James Hetfield nogensinde har lavet. Det aggressive og hurtige riff der kommer ind ved 0:33 er en fan favorit. Ved 0:55 spiller Hammett et par simple akkorder indtil det tredje riff starter ved 01:16. Teksten starter ved 01:36.

Sangen blev kun spillet få gange live  mens Cliff Burton levede. Første gang var ved Metal Hammer Festival i Tyskland i 1985 og sidste gang de spillede den live med Cliff var i San Francisco den 31 December. Metallica begyndte i starten af 90'erne at spille sangen ved koncerter igen.

Metallica-sange
Sange fra 1986
Ludwig Erhard

Ludwig Wilhelm Erhard (født 4. februar 1897 i Fürth, død 5. maj 1977 i Bonn) var en tysk politiker fra CDU.

Han var økonomiminister under forbundskansler Konrad Adenauer fra 1949 til 1963 og forbundskansler 1963-1966. Han var også underviser ved universiteter og 1966-1967 formand for CDU.

Liv 

Han var uddannet i virksomhedsledelse og sociologi. Han gik fallit med sin fars firma som følge af de økonomiske problemer under Weimarrepublikken. 1928-1942 arbejdede han som forskningsassistent og senere stedfortrædende leder ved Institut for virksomhedsstudier i Nürnberg. Han forsøgte i 30'erne at blive professor, hvad dog ved flere lejligheder mislykkedes, sandsynligvis fordi han nægtede at melde sig ind i en nationalsocialistisk forening.

Fra 1942 til 1945 ledede han det af ham grundlagte Institut for Industriforskning, som blev finansieret af Rigsgruppe Industri. I dette regi forfattede han i 1944 et skrift, hvor han ganske åbenlyst fremlagde mulige modeller for et Tyskland efter nazisternes nederlag. Efter krigen blev han i 1947 professor ved Ludwig-Maximilians-Universität München, fra 1950 også ved Rheinische Friedrich-Wilhelms-Universität i Bonn.

Politisk tilhørsforhold 

Erhard gjaldt som de liberales mand, men valgte dog i 1949 det liberale FDP fra til fordel for CDU, sandsynligvis fordi han forventede derigennem at få gennemført mere af sin politik.

Politisk virksomhed fra 1945 

Allerede i 1945 blev Erhard pga. sine åbenlyse kvalifikationer og sin afstandtagen til nazismen i 30'erne af amerikanerne indsat som handelsminister i den amerikanske besættelseszone i Bayern.

Den 2. marts 1948 blev Erhard på FDP's foranledning valgt som formand for den kommission, der skulle fastlægge en økonomisk struktur for de vestlige besættelseszoner.

I forbindelse med møntreformen den 20. juni 1948 lod Erhard, uden at informere de allierede, også alle prisbegrænsninger og rationeringer ophæve. Dette skridt opfattes af mange som forudsætningen for det enorme Wirtschaftswunder, der prægede Vesttyskland i 1950'erne.

Finansminister 

Efter det første forbundsdagsvalg den 14. august 1949 blev Erhard økonomiminister i Konrad Adenauers regering. I denne tid blev den nuværende tyske økonomiske model for social markedsøkonomi skabt. Pga. det enorme økonomiske opsving i denne tid blev han en af tidens mest populære politikere, fordi hans arbejde om noget blev forbundet med denne positive udvikling.

Forbundskansler 

Efter Adenauers fratræden blev Erhard i 1963 forbundskansler. Hans tid som kansler var præget af intern splid i partiet, og regeringslederen fik ikke meget succes med sine dispositioner. På grund af manglende opbakning fra baglandet trak han sig tilbage den 1. december 1966.

Eksterne henvisninger 

Kanslere fra Tyskland
Ministre fra Tyskland
Medlemmer af Forbundsdagen
Politikere fra CDU
Personer fra Fürth
Fürth

Fürth er en kredsfri tysk by i delstaten Bayern. Byens østlige del er i nyere tid vokset sammen med Nürnberg, med hvilken byen danner tvillingebyen Nürnberg-Fürth. De respektive bycentre ligger 7 km fra hinanden.
Urbanplanen

Urbanplanen er en almen boligbebyggelse beliggende øst for Røde Mellemvej/Amagerfælledvej i bydelen Amager Vest i Københavns Kommune, 3 km fra Rådhuspladsen. Urbanplanen blev udtænkt af Urban Hansen, der var borgmester i tiden, hvor boligområdet blev bygget. Han blev valgt i 1962 blandt andet på et løfte om at bygge 25.000 flere boliger i kommunen. Byggeriet af Urbanplanen skulle løse de stigende problemer med mangel på ordentlige lejligheder til Københavns voksende befolkning. Boligområdet består af 3.000 boliger med i alt cirka 6.000 beboere; området består af Remisevængerne i vest, Hørgården i nord og Dyvekevænget i øst. Remisevænget øst og Hørgården blev bygget ved hjælp af montagebyggeri i 1965-1971 og Dyvekevænget i 1996.

Efter byggeriet af Urbanplanen gik udviklingen i området i stå, og i 2010 blev Hørgården udråbt som "ghetto".. I nyere tid er der med planlægningen og bygningen af Ørestad igen kommet gang i udviklingen af området.

Siden 2003 har der været et forpligtende samarbejde mellem Boligforeningen 3B, Københavns Kommune, beboerne og organisationer og institutioner i lokalområdet om at forbedre Urbanplanen. Fra 2007 og frem har der været en boligsocial helhedsplan. I det daglige varetages indsatsen af Partnerskabet.

I 2010 afsluttedes en storstilet renovering af blandt andet facaderne, og i de kommende år var der flere store fysiske forandringer på vej. I 2015 igangsættes nedrivningen af det gamle Solvang Center for at gøre plads til flere familieboliger. Remiseparken, som er en park på 35.556 m2 i centrum af Urbanplanen, fik i 2014 tildelt 57 mio. kr. af Københavns Kommune til en revitalisering. Parken indeholder to bemandede legepladser.

Personer fra Urbanplanen  
 Jørn Stjerneklar boede der som barn og ung.
 Morten Pape boede der som barn og ung og beskriver livet i området i sin selvbiografiske roman 'Planen'.
 Mohammed Abdalas, fodboldspiller
 Haidar Ansari voksede op og beskrev livet i kvarteret i sin debutdigtsamling 'Institutionaliseret'.

Eksterne henvisninger 
 Urbanplanens hjemmeside
 Områdesekretariat i Urbanplanen
 3B's hjemmeside til opskrivning af bolig

Referencer 

Amager Vest
Kvarterer i København
Friedrichsruh (Lauenburg)

Friedrichsruh er en lille lokalitet i det nordlige Tyskland, beliggende under Kreis Herzogtum Lauenburg i Slesvig-Holsten. Stedet blev efter Den fransk-preussiske krig skænket til Otto von Bismarck som gave for hans fortjenester. Bismarck byggede et tilholdssted her, hvor han i 1898 døde. Hans efterkommere bor stadig her.

Stedet er mest kendt for at have været hjemsted for lejren for redningsaktionen de hvide busser i 2. verdenskrigs sidste dage, en aktion der blev ledet af svenskeren Folke Bernadotte.

Byer i Kreis Herzogtum Lauenburg
Stokværk

Stokværk er den gamle betegnelse for  etage. Udtrykket stammer fra den tid, hvor man byggede bindingsværkshuse af tømmerstokke. På tysk hedder etage "Stockwerk".

Bygningsdele
Bindingsværk
Ligeløn

Ligeløn vil sige, at kvinder og mænd skal have samme løn for sammenligneligt lønarbejde. Ifølge  Ligelønsloven  skal enhver arbejdsgiver yde kvinder og mænd lige løn, for så vidt angår alle lønelementer og lønvilkår, for samme arbejde eller for arbejde, der tillægges samme værdi. Krav om ligeløn anvendtes som slogan i kvindernes kamp for ligeberettigelse, i Danmark indførtes ligeløn i overenskomsterne i 1973 og i 1976 ved lov. Ligelønsloven af 4. februar 1976 byggede på EF's ligelønsdirektiv fra 1975.

Lønkommissionen konkluderede i sin rapport, at der er en lønforskel på 14-18 % på det private arbejdsmarked, og 15-20 % på det offentlige arbejdsmarked. Korrigeres statistisk for uddannelse og erhvervserfaring mv. (men ikke for jobindhold), reduceres forskellene til ca. 7%. Kommissionen forsøgte desuden, som en tilnærmelse til Ligelønslovens princip om samme løn for samme arbejde, at sammenligne faggrupper parvis på baggrund af jobbeskrivelser, der er udarbejdet af de relevante overenskomstparter. Kommissionen måtte imidlertid konstatere, at man "ikke på de givne præmisser, herunder den valgte metode, ment[e] sig i stand til at vurdere, om de konkrete sammenligningsgrupper ud fra en overordnet og samlet betragtning udfører arbejde, der kan antages at have samme værdi."

Kilder 

Politik
Køn
Økonomisk sociologi
Politisk økonomi
Løn
Sexisme
Basisgruppe

En basisgruppe er en antiautoritær og ikke-hierarkisk opbygget organisationsform. En basisgruppe består som regel af fem til ti personer, som dyrker et politisk eller fagligt samarbejde, men også personlige relationer. Ved basisgruppens møder har alle mulighed for at komme med indlæg og synspunkter. I Danmark benyttede rødstrømpebevægelsen basisgrupper i deres arbejde for at bevidstgøre om kvindeundertrykkelse.
Socialvidenskabelige begreber
Aleksander Hall

Aleksander Jan Hall (født 20. maj 1953 i Gdańsk) er doktor i historie, polsk politiker og publicist. Han var aktiv i den demokratiske opposition i Polen i 1970'erne og 1980'erne.

Efter 1989 har han spillet en væsentlig rolle inden for partierne den Demokratiske Højrefløjs Forum (FPD), den Demokratiske Union (UD), det Konservative Parti og det Folkelige-Konservative Parti. Minister uden portefølje i Tadeusz Mazowieckis regering 1989–1990. Siden 2001 ikke deltager i aktiv politik.

Uddannelse 
Aleksander Hall er absolvent fra Gdańsks Universitets humanistiske afdeling. Hans doktorafhandling beskæftiger sig med Charles de Gaulles liv og tanker.

Politisk virke 
Fra 1970'erne var han aktiv inden for Bevægelsen til Forsvar for Menneske- og Borgerrettigheder (ROPCiO). Stifter og leder af det Unge Polens Bevægelse (RMP) og redaktør for bevægelsens blad Bratniak. 27. september 1981 var han en af underskriverne af stiftelseserklæringen for Uafhængighedstjenestens Klubber (KSN).

Referencer

Eksterne henvisninger 

Ministre fra Polen
Historikere fra Polen
Journalister fra Polen
Eredivisie (flertydig)

Eredivisie er højeste sportsniveau i Holland og Belgien.

Holland 
 Eredivisie (fodbold)
 Eredivisie 2012-13
 Eredivisie (damefodbold)
 Eredivisie (badminton)
 Eredivisie (basketball)
 Eredivisie ijshockey, Holland
 Eredivisie (bordtennis)
 Eredivisie (Hollandsk volleyball)
 Eredivisie 2007-08 (futsal)

Belgien 
 Eredivisie ijshockey, Belgien
 Eredivisie (Belgisk volleyball)
Storfamilie

En storfamilie består af flere kernefamilier, for eksempel et forældrepar med voksne sønner eller døtre og disses ægtefæller og børn. 

En storfamilie er som regel en produktionsmæssig enhed, der for eksempel dyrker jorden og har dyrehold og hvor arbejdet fortrinsvis udføres af husholdets egne medlemmer.

Se også 
 Kollektiv

Samfund
Kollektiver
Familie
Zbigniew Bujak

Zbigniew Bujak (f. 29. november 1954 i Łopuszno) er polsk politiker.

Han var en fremtrædende aktivist inden for den demokratiske opposition i den Polske Folkerepublik. Efter 1989 aktiv inden for Borgerbevægelsen Demokratisk Aktion (ROAD) , den Demokratisk-Sociale Bevægelse (RDS), Arbejdsunionen (UP) og Frihedsunionen (UW).

Eksterne henvisninger 

Politikere fra Polen
Kernefamilie

En kernefamilie betegner en familie-enhed, bestående af et ægtepar og deres fælles mindreårige børn, modsat en storfamilie. Kernefamilien er et fællesskab, hvor parterne er afhængige af hinanden. Kernefamilien er i følge nogle anskuelser den grundlæggende sociale enhed, der udgør hele samfundets sociale fundament; et aksiom, hvis ubrydelighed er forudsætningen for sammenhængskraften, og som ofte associeres med klassiske vestlige kønsroller.

Kernefamilien har eksisteret længe. En stenalderfamilie fra enkeltgravskulturen omkring 2600 f.Kr. blev fundet begravet i Eulau ved Naumburg. De havde lidt en voldelig død og var lagt i en fælles grav. Normalt blev en mandlig afdød begravet liggende på sin højre side med ansigtet vendt mod syd, mens en kvindelig afdød blev lagt på sin venstre side, også vendt mod syd. Men der er undtagelser, som denne kernefamilie, hvor et par er begravet med sine to biologiske børn, hvor børnene har ansigtet vendt mod nord, mod en af forældrene, som de holder i hånden.

Kilder

Se også 
 Industrialiseringen
 Storfamilie

Eksterne henvisninger 
 Danmarks Statistik: Kernefamilien er i opbrud (24. august 2000). Hentet 16. september 2013.
 Den Store Danske om Kernefamilie
 Nyhedsoverblik - Kernefamilie af Berlingske
 Nielsen, Line Holm: Kernefamilien under pres Berlingske. (9. maj 2013) Hentet 16. september 2013.
 Så mange danskere bor i en kernefamilie TV 2. (30. april 2012) Hentet 16. september 2013.
 Den tyranniske kernefamilie hører fortiden til Dagbladet Information (15. juni 2011). Hentet 16. september 2013.

Familietype
Dansk flerpolet system

Dansk flerpolet system er en speciel dansk stiktype til fremføring af 400 volt. Systemet benytter en stikprop med 4 eller 5 flade ben til hhv. N (nul), L1 (1. fase), PE (beskyttelsesleder dss. stel eller jord), L2 (2. fase) og evt. L3 (3. fase). Systemet er standardiseret til max. 16 ampere.

Stikkene kaldes ofte stadig for 380 volt-stik, da systemet er fra før standarden blev ændret fra 380 til 400 V.

Stiktypen bruges udelukkende i Danmark, og bl.a. derfor overgår mere og mere udstyr til at benytte CEE-stik i stedet. CEE-stikkene har dog den ulempe, at de fylder meget, så dansk flerpolet system benyttes stadig i dag i nyinstallationer, hvor der skal spares plads – eksempelvis bag komfurer. Stikket kaldes derfor også nogle gange for komfurstik.

Henvisninger 
 Udgået dansk 5-polet stikkontakt fra LK 
 Yderligere info på cubus-adsl.dk

Elforsyning
Stikforbindelser
Adam Michnik

Adam Michnik (født 17. oktober 1946 i Warszawa) er chefredaktør for det polske dagblad Gazeta Wyborcza, historiker, essayist, politisk skribent og samfundsdebattør. Han var en af de ledende organisatører af den illegale, demokratiske opposition i Polen i perioden 1968–1989. Modtager af mange udmærkelser, er bl.a. ridder af den franske æreslegion.

Uddannelse og aktivisme 
I grundskolen var Michnik aktivt medlem af den Polske Spejderforenings Walterowski-division, ledet af Jacek Kuroń. I sin gymnasietid, efter nedlæggelsen af spejderdivisionen i 1961, begyndte han at deltage i det Skæve Hjuls Klub. Da det blev nedlagt i 1962 grundlagde han sammen med sine kammerater, efter opfordring fra Jan Józef Lipski og under Adam Schaffs protektion, Klubben for de Uoverensstemmelsessøgende. Skuffede over den Polske Folkerepubliks virkelighed diskuterede de unge mennesker her måder at forbedre den og læste og analyserede venstreorienterede tænkeres tekster.

Referencer 

Historikere fra Polen
Journalister fra Polen
Riddere af Æreslegionen
Personer fra Warszawa
Puch

Puch () er et produktionsfirma i Graz i Østrig. Selskabet blev stiftet i 1889 af Johan Puch og producerede  biler, cykler, knallerter og motorcykler. I 1934 blev de en del af gruppen Steyr-Daimler-Puch, som igen delte sig op i slut 1980'erne. Motorcykeldelen og - knallertdelen af firmaet blev solgt til Piaggio, som bl.a. producerer Vespa scooteren. Steyr-Puch, der bygger samme køretøj til firehjulstrækker og dele til disse, eksisterer sammen med Piaggio-afdelingen.

Kendte Puch-produkter i Danmark er cyklerne, samt knallerterne: Maxi, VZ, VS, MS, Monza, Pionier, mv. der var populære sent i 1960'erne og frem til start i 1990'erne.

Varemærket Puch for cykler blev købt af Dansk Supermarked

Knallert-modeller solgt på det danske marked:

 Puch MS, originalt en model fra Italien.
 Puch VS
 Puch R50
 Puch VZ50, som også udkom som Puch VZ50 Flagskib - 3 gearet herreknallert, flagskibs modellen var mere udstyret.
 Puch Maxi P, modellen der kom før K, P står for pedal.
 Puch Maxi 2 gear, modellen med to gear.
 Puch Maxi K, modellen der kom efter Maxi P, K står for kickstart.
 Puch Grand Prix/Monza, findes fra 2 til 6 gear (opkaldt efter racerbanen).
 Puch Maxi KL, Kickstart Luksus
 Puch Maxi KSL, Kickstart "Super" Luksus
 Puch Mini Max.
 Puch Pioneer
 Puch Maxi II plus
 Puch Imola, 4 gear (opkaldt efter racerbanen).
 Puch Daytona, 6 gear (opkaldt efter racerbanen).
 Puch Cobra, 80 cm³ motorcykel med 6 gear.

Bilmærker
Køretøjsproducenter fra Østrig
Motorcykelmærker
Knallertmærker
Piaggio
Steyr-Daimler-Puch

Steyr-Daimler-Puch var et industrifirma med hovedsæde i Steyr, Østrig. Det blev grundlagt som Josef und Franz Werndl & Co. i 1864 for at producere geværer, men blev kendt som Steyr-Werke AG i 1924. I 1894 begyndte de at fremstille cykler og i 1915 biler . Firmaet blev slået sammen med Puch og Austro-Daimler i 1934, og skiftede da navn til Steyr-Daimler-Puch.

I 1990 blev koncernen delt op, og Steyr Tractor blev solgt til Case Corporation, og bilafdelingen blev slået sammen med Magna og fik navnet Magna Steyr. Puchs motorcykel-afdeling blev solgt til Piaggio, mens Steyr Mannlicher fortsatte med våbenproduktion.

SDP producerede Pinzgauer, et terrænkøretøj, fra 1971 til 2000.

Eksterne henvisninger 

Steyr-Daimler-Puch Spezialfahrzeuge 

Køretøjsproducenter fra Østrig
Tidligere køretøjsproducenter
Etableret i 1864
Ophørt i 2001
Jan Olszewski

Jan Ferdynand Olszewski (født 20. august 1930 i Warszawa, død 7. februar 2019) var polsk politiker, advokat og publicist. I den Polske Folkerepublik var han forsvarer i retssager mod polske oppositionister. Han var Polens premierminister i årene 1991–1992 og dommer i statstribunalet.

Referencer

Eksterne henvisninger 

Polens regeringsledere
Personer fra Warszawa
Polle fra Snave

Polle fra Snave er en fiktiv person, der optrådte som hovedperson i de succesfulde Sonofon-reklamefilm i starten af 2001 og i folkekomedien Polle Fiction fra 2002. Begge lavet af Wibroe, Duckert & Partners. Polle bliver spillet af skuespilleren Jens Andersen.

Historie

Begyndelsen 
Polle er en enfoldig ungkarl på 30 år, der bor hos sin mor og far i landsbyen Snave på Fyn. Han har langt, blondt bundesligahår og et smilende ansigt. Hans daglige transportmiddel er en slidt Puch Maxi, monteret med den obligatoriske grønne mælkekasse bagpå. Han bliver konstant drillet af sine "bedste" venner Heino og Jøgge. Bl.a. har Polle fået en del Sherifstjerner, og det gav anledning til kritik, fordi det kunne tolkes, som at det var ok at mobbe. Af og til er gutterne også i selskab med særlingen Knasti, og trekløveret gav sammen Polle en stor lagkage (ølkasse) til hans fødselsdag samt en mobiltelefon. Polle kæmper en brav kamp for at finde ud af, hvordan den virker, og bliver med tiden bedre til at anvende den. Ellers sidder de fire dagligt hver aften på Giraffen (Snaves lokale værtshus) og drikker Snave-pilsnere.

Venner og fjender 
Til at starte med er Polles ærkefjende den perverse og grovgustne Karsten Kørelærer. Men deres fjendskab udvikler sig til et venskab, hvor de bliver bedste venner, efter Polle har givet Karsten en ordentlig lærestreg (ved at prøve at suge Karstens tissemand ind i slamsugeren), der får ham til at tænke om Polle på en ny måde. Sammen starter de en Sonofonbutik i Snave, hvor de begge er butiksbestyrere og mobilfunktionskonsulenter. Efter de to slår sig sammen, stopper Heino og Jøgge langsomt med at drille Polle, eftersom han har fået sig en stærk beskytter.

Kæresteforhold 
Polle har op til flere gange været involveret i kærlighedsforhold. Da han sammen med Karsten bliver den bedste i landsbyen til at bruge en mobiltelefon, stiger hans popularitet blandt de lokale fynske piger. Hans polyfoniske yndlingsringetone er Europes "The Final Countdown", som desuden er temasangen til reklamefilmene. Polle kan også lide 80'er hits såsom Trios "Da da da" og Soft Cells "Tainted Love".

Tidligere har han været tæt på at gifte sig med den blonde og storbarmede golddigger Lillian. Fra to tidligere forhold har hun to ufatteligt øretæveindbydende møgunger ved navn Ronni og Danni. De bliver for meget for Polle, samtidig med at han finder ud af, at Lillian er utro mod ham, samt at hun kun er ude efter hans kommende erstatningspenge fra slamsugerslange-eksamensulykken. Polle var desuden også mere forelsket i den let mørke Suleima på den lokale grillbar. Det ender med, at Polle forlader Lillian midt i deres bryllup og vælger at danne et kort, men lykkeligt forhold med Suleima.

Sprog 
Polle taler en form for sydfynsk bondesprog sammen med sine bekendte i landsbyen. De bruger udtryk som sms-beskeder i en ungdomsklub, som "total i orden", "utidig", "olympisk" og "rent fakta".

Referencer

Eksterne henvisninger 
 

Fiktive personer fra Danmark
Reklamefilm